بلوچستان
شائر: مُلّا عبدالمجید روانبدؔ
شوھاز کار: اصغر علی آزگ
کتاب ءِ نام : پور
تندجاہ : باسک لبزانکی دیوان ءِ کتابجاہ
دل چہ غماں جوش جنت مئے وطن ءَ بیا بچار
ستکگ ءُ ویران انت اے چمن ءِ درچک ءُ دار
چون اینت ترا باغبان باغ ءِ نخیال ءَ نئے
کئے انت کہ زرینیت پہ تو لمبوءُ انب ءُ انار
ہر طرف ءَ شور کتگ دشمن ءُ بدواہشاں
تاکہ ترا جاہ مہ بیت ماں وتی ڈہہ ءُ ڈگار
کوشش ءُ جہد اش ایش انت تا تو مہ بئے اتفاق
تو اگر ہمدست بئے آئے بنت بے گیگ ءُ وار
ثبت انت انگت دفتراں پیشی بلوچانی گپ
پر وطن ءِ ھاترا بیتگ بسے کار زار
سرورءُ سانڈاں مدام ملکِ حفاظت کتگ
تاکہ مہ بیت مکران ہم چو حر ءَ زیر بار
مرچیگیں مردم کہ آ ھچ نزانت نیک ءُ بد
وت ماں وت ءَ کپتگاں در پہ درءُ خوار ءُ زار
کس تپر ءَ دست وت پر وتی پاد ءَ نہ جنت
عاقل ءُ دانا نہ کنت برات ءُ کس ءَ گیر دار ءُ دار
براتی ءِ بند ءَ مہ بُر ملک ءِ گت ءَ چو مہ کش
درد ور انت عاقبت ہم وطنیں بزّکار
جہل ءِ شپ ءَ پوشیتگ اے وطن ءِ سر زمیں
زانگ ءِ راہ ءَ بُرو روشن بیت تئی دیار
قافلہ ہم سنّت انت سہل گْوز انت منزلاں
گر چہ بہ بیت راہ نہ وش گاڈل ءُ کوہ ءُ تلار
تئی وطن ءِ آپ ءُ حاک وھدے ترا دوست بیت
پر وطن ءِ ھاترا ہم وطن ءَ دوست بدار
میریں بلوچانی نام ہر کس ءَ شاد ات دپ ءَ
مرچی کجا شُت بچار پیشگیں نام ءُ توار
لجآ ءُ مڑاہ ءَ بلوچ ہر کس ءَ دیما تر ات
چون بیت مروچی نہ منت غیرت ءُ لج ءُ میار
دشمن ءِ سوجا مہ گِر دوست ءِ دل ءَ رنج مہ کن
وسوسہ شیطان دنت آئی ءِ تب ءَ تو مدار
پنت ءُ نصیحت کسے گوش نہ کنت مشکل انت
اے بلے مشکل تر انت کس کہ نہ منّیت میار
پیشیگیں مرداں کماشانی ھبر گپتگ انت
مرچیگیں مردم کماشان کن انت ہیر ءُ ہار
کس کسی راہ ءَ نہ رؤتکس کسی سوج ءَ نہ گپت
پر چشیں قوم ءُ وطن رحم بہ کنت کردگار